राष्ट्रिय सभा सिट बाँडफाँटमा गठबन्धनको कसरत
राष्ट्रिय सभाको रिक्त हुने १९ सिटको बाँडफाँट गर्न सत्ता गठबन्धनमा कसरत सुरु भएको छ । प्रधानमन्त्री निवास बालुवाटारमा कांग्रेस, माओवादी, एकीकृत समाजवादी, जनता समाजवादीलगायत सत्तारुढ दलको बैठक जारी छ ।
काठमाडौँ — राष्ट्रिय सभाको रिक्त हुने १९ सिटको बाँडफाँट गर्न सत्ता गठबन्धनमा कसरत सुरु भएको छ । प्रधानमन्त्री निवास बालुवाटारमा कांग्रेस, माओवादी, एकीकृत समाजवादी, जनता समाजवादीलगायत सत्तारुढ दलको बैठक जारी छ ।संसद्‌को जनमतका आधारमा सिट बाँडफाँट गर्ने तयारी भइरहेको छ । कांग्रेसले १०, माओवादीले ७, एकीकृत समाजवादी र जसपाले कम्तीमा ३/३ सिट दाबी गर्दै आएका छन् । रिक्त रहेको क्लस्टरका आधारमा दलहरुले सिट बाँडफाँट गर्ने भएका हुन् । राष्ट्रिय सभा उम्मेदवारका लागि कांग्रेसबाट डेढ सय, माओवादीबाट दुई सय जनाको नाम सिफारिस भएको छ । दलहरुले बढी सिट दाबी गर्दा बाँडफाँटमा ढिलाइ भएको हो । शनिबार बिहान बसेको गठबन्धन बैठकमा साझा उम्मेदवार उठाउने निर्णय भएको थियो ।गठबन्धन र एमालेबीच सहकार्य गर्ने प्रयास असफल भएपछि गठबन्धन र एमालेले छुट्टाछुट्टै उम्मेदवार बनाउने तयारी गरेका छन् । राष्ट्रिय सभा चुनाव माघ ११ गते हुँदै छ । जसका लागि यही पुस २३ गते मनोनयन दर्ता गर्ने निर्वाचन आयोगको तालिका छ ।